Yemma jida terfa, tettru, tettru: «A yemma! a ɛica, a yelli ččiɣ!» Mqidec yerwa taḍsa, si ṣṣraya-ines, yenna-as: «A yemma jida, aṭas im-leɛbeɣ di ddunit, yiwen wass ad iyi-teččeḍ, axiṛ tura wala azekka, tura s ṣṣeḥ yessefk ad iyi-teččeḍ; yessefk-akent akken tellamt ad zedmemt isɣaṛen, ad as-tezzimt i ṣṣraya-agi-inu alama ineṣṣef lɛali, ad tceɛlemt times. Mi twalamt ṣṣraya tuɣal d tazeggaɣt, ṭṭfemt afus deg ufus ad truḥemt s lbeɛd, ad d-tazzlemt, ad d-tasemt deg yiwen n ubrid i wakken ad tesseɣlimt ṣṣraya-agi-inu, imiren ur ttafeɣ ara anda freɣ ad iyi-teččemt.»